मराठा राज्यात महालांपेक्षा किल्ल्यांना जास्त महत्व होते. याचा अर्थ असा होत नाही कि, मराठा राज्यात महाले नव्हती. शिवकालीन इतिहासात वर्णन केले आहे कि त्याकाळी प्रत्येक किल्ल्यावर दगडी चौथऱ्यावर सागवानी लाकडापासून प्रशस्थ महालांची बांधणी केली जायची. आज चांगल्या स्थितीतील मराठाकालीन महाले पाहायची असतील तर कोल्हापूरमधील शाहू पॅलेस, शालिनी पॅलेस (ब्रिटिशकालीन) यांना आपण भेट देऊ शकता. शालिनी पॅलेस जरी ब्रिटिशकालीन असला तरी, त्यांच्या वंशातील राजाराम III यांच्या कारकिर्दीत बांधलेला तो पॅलेस मराठा वैभवाचा साक्षीदार आहे. पुण्यातील शनिवारवाडाही शाहू महाराजांनी खास मराठा सरसेनापती पेशवा बाजीराव I यांच्याकरिता बांधला. यामध्ये अनेक महाले होती, तसेच बाजीरावांनी मस्तानीबरोबरील दुसऱ्या प्रेमविवाहानंतर एक नवीन सातमजली महाल बांधला. त्याचे नाव होते "मस्तानी महाल." याव्यतिरिक्त, महाराष्ट्रभर फिरल्यास आपल्या लक्षात येईल कि, पेशवा काळात मराठा सरदारांनी अनेक महाले बांधली. अलीकडेच मी अशाच एका महालाला भेट दिली, ज्याचे नाव आहे, "महादजी शिंदे वाडा." आपण जर कधी सिद्धिविनायक या अष्टविनायक गणपतींमध्ये मोडणाऱ्या सिद्धटेक या तीर्थक्षेत्राला गेलात, तर आपल्याला या पेशवेकालीन वाड्याला भेट देता येईल. हा वाडा सध्या मोडकळीस आला असून सध्या याचे दोन माजले शेष आहेत. स्थानिक लोकांच्या मते, पूर्वी हा महाल सात मजली होता. कर्मवीर भाऊराव यांच्या काळात साताऱ्याच्या महाराजांनी हा वाडा रयत शिक्षण संस्थेला दान केला होता. त्यामुळे गेली काही दशके या वाड्यात विद्यालयाचे शैक्षणिक काम चालू होते. महादजी शिंदेंच्या स्मरणार्थ या विद्यालयाला "महादजी शिंदे विद्यालय" असे नाव देण्यात आले होते. सध्या विद्यालयाची नवीन इमारत तयार झाल्याने, हा वाडा पूर्णपणे मोकळा आणि विरान झाला आहे.